Oscar Pistorius-vonnisoplegging: Slotargumente aangehoor - Maroela Media
Die staat het vandeesweek tydens die vonnisverrigtinge twee getuies geroep, Kim Martin, die slagoffer Reeva Steenkamp se niggie, en waarnemende nasionale kommissaris van korrektiewe dienste, Zach Modise.
Die verdediging het vier getuies geroep, Pistorius se sielkundige Lore Hartzenberg, sy bestuurder Petrus van Zyl, Joel Maringa, 'n maatskaplike werker van die departement van korrektiewe dienste, en Annette Vergeer, 'n maatskaplike werker en proefbeampte.
Regter Thokozile Masipa het Pistorius op 12 September skuldig bevind aan strafbare manslag op die model en regstudent Steenkamp, maar onskuldig aan haar moord. Pistorius het aangevoer hy het haar vir 'n inbreker aangesien toe hy op 14 Februarie 2013 vier skote deur 'n geslote toiletdeur in sy huis geskiet het.
Hy is ook skuldig bevind dat hy in Januarie 2013 sy vriend se vuurwapen in die Tasha's restaurant in Johannesburg laat afgaan het. Hy is onskuldig bevind op twee ander aanklagte wat met die Vuurwapenwet verband hou.